google/wiki40b huggingface dataset:
Πορεία του Απόλλωνα Λεμεσού στα ευρωπαϊκά κύπελλα ποδοσφαίρου

Ιστορική επισκόπηση και σημαντικότερα γεγονότα

Ο Απόλλων συμμετείχε για πρώτη φορά σε ευρωπαϊκή διοργάνωση στο Κύπελλο Κυπελλούχων 1966-67. Η δεύτερη συμμετοχή ήλθε την αμέσως επόμενη περίοδο με συμμετοχή στο Κύπελλο Κυπελλούχων 1967-68. Τη δεκαετία του 1970 δεν συμμετείχε.
Η τρίτη συμμετοχή του Απόλλωνα ήταν στο Κύπελλο Κυπελλούχων Ευρώπης ποδοσφαίρου 1982-83, όπου αντιμετώπισε την Μπαρτσελόνα. Στον πρώτο αγώνα ηττήθηκε 8-0 εκτός έδρας. Στον επαναληπτικό κατάφερε και απέσπασε ισοπαλία 1-1 από τη μεγάλη αντίπαλο του.
Η πρώτη πρόκριση ήλθε στο Κύπελλο Πρωταθλητριών 1991-92 επί της ΦΚ Ουνιβερσιτάτεα Κραϊόβα. Ακολούθησε η πρόκριση επί της Βατς ΦΚ στο Κύπελλο ΟΥΕΦΑ 1993-1994. Στην επόμενη φάση της διοργάνωσης αντιμετώπισε την ΦΚ Ιντερνατσιονάλε Μιλάνο από την οποία έχασε με 1-0 εκτός έδρας αλλά έφερε ισοπαλία 3-3 στην έδρα του. Η Ίντερ στη συνέχεια κατέκτησε το τρόπαιο.
Στο Κύπελλο Κυπελλούχων 1998-99 ο Απόλλωνας κατάφερε για πρώτη και μοναδική φορά να αποκλείσει δύο αντιπάλους. Ακολούθησαν μερικές άσχημες παρουσίες, όπως ο αποκλεισμός από την Κορκ Σίτι ΦΚ στο ΟΥΕΦΑ Τσάμπιονς Λιγκ 2006-07.
Η περίοδος 2013-14 αποτελεί την πρώτη εκ των δύο σπουδαιότερων περιόδων της ιστορίας του. Ξεκινώντας από τα πλέι-οφ του Γιουρόπα Λιγκ 2013–14 κατάφερε να αποκλείσει την ΟΖΚ Νις και να προκριθεί στους ομίλους της διοργάνωσης. Αντίπαλοι του ήταν η Σ.Σ. Λάτσιο, Λέγκια Βαρσοβίας και Τραμπζονσπόρ. Ο Απόλλωνας τερμάτισε στην 3η θέση και αποκλείστηκε. Πέτυχε μία νίκη, εκτός έδρας επί της Λέγκιας που αποτελεί την πρώτη και μοναδική εκτός έδρας νίκη κυπριακής ομάδας σε ευρωπαϊκούς ομίλους. Επίσης, έφερε και μια ισοπαλία 0-0 με τη Λάτσιο.
Την είσοδο τους στους ομίλους πανηγύρισε και την αμέσως επόμενη περίοδο. Ξεκινώντας από τα πλέι-οφ του Γιουρόπα Λιγκ 2014-15 απέκλεισε τη ΦΚ Λοκομοτίβ Μόσχας. Στον πρώτο αγώνα οι δύο ομάδες έμεινα στην ισοπαλία 1-1. Στον επαναληπτικό ο Απόλλωνας κέρδισε εκτός έδρας τη μεγάλη αντίπαλο του με 4-1. Στους ομίλους έχει ως αντιπάλους τις ΦΚ Ζυρίχη, Βιγιαρρεάλ και Μπορούσια Μενχενγκλάντμπαχ. Στον πρώτο αγώνα, κατάφερε να πετύχει την πρώτη του εντός έδρας νίκη σε ομίλους, κερδίζοντας τη ΦΚ Ζυρίχη με 3-2. Ωστόσο, στους επόμενους πέντε αγώνες δέχθηκε ισάριθμες ήττες και αποκλείστηκε.
Ακολούθησε η πρόκριση στους ομίλους του Γιουρόπα Λιγκ 2017-18. Η ομάδα έφερε τρεις ισοπαλίες και τρεις ήττες με αποτέλεσμα να αποκλειστεί. Προκρίθηκε στους ομίλους και στο Γιουρόπα Λιγκ 2018-19 όπου έφερε 2 νίκες, 1 ισοπαλία και 3 ήττες με αποτέλεσμα να αποκλειστεί.
Απλερμπέκ

Ιστορία

Ο οικισμός αναφέρεται πρώτη φορά με την ονομασία Afaldrabechi σε έγγραφο του 899. Η ονομασία αποτελεί σύνθετη λέξη από το Afal (σημαίνει στην παλαιά άνω γερμανική γλώσσα: μήλο) και Bechi (ρέμα).
Πολιτικά το Απλερμπέκ ανήκε από τον 12ο αιώνα στην Κομητεία Μαρκ (Grafschaft Mark), αφού ο Κόμης του Μαρκ κατάφερε να το αποσπάσει από την εξουσία του Αρχιεπίσκοπου Κολωνίας. Τον 14ο αιώνα η κομητεία πέρασε στα χέρια των κόμηδων της Κλέβης. Το 1422 το Απλερμπέκ, όπως και άλλοι γειτονικοί δήμοι, καταστράφηκε από το Ντόρτμουντ. Επίσης λεηλατήθηκε και κατά την διάρκεια του Τριακονταετή Πολέμου. Τον 17ο αιώνα έγινε τμήμα του Βρανδεμβούργου. Το 1806, αφού ο Ναπολέων Α΄ Βοναπάρτης νίκησε την Πρωσία, ολόκληρη η Κομητεία Μαρκ ενσωματώθηκε με την ανατολική περιοχή του Ρουρ ως Département Ruhr στη Γαλλία. Παρέμεινε εκεί μέχρι τους απελευθερωτικούς πολέμους του 1813 και κατόπιν πέρασε ξανά στην εξουσία των Πρώσων. Το 1928 ο μέχρι τότε ανεξάρτητος δήμος του Απλερμπέκ έγινε περιοχή της πόλης Ντόρτμουντ.
Επίτροπος Εκπαίδευσης, Πολιτισμού, Πολυγλωσσίας και Νεολαίας της Ευρωπαϊκής Ένωσης

Ιστορία του χαρτοφυλακίου

Ο Επίτροπος Γιαν Φίγκελ εγκρίθηκε το 2004 από το Ευρωπαϊκό Κοινοβούλιο ως ο Ευρωπαίος Επίτροπος για την Εκπαίδευση, Εξειδίκευση, Πολιτισμό και Πολυγλωσσίας. Αυτό ήταν διευρυμένο από την προηγούμενη Επιτροπή Πρόντι με την προσθήκη της εξειδίκευσης και πολυγλωσσίας (Η Γενική Διεύθυνση παραμένει η Γενική Διεύθυνση για την Εκπαίδευση και τον Πολιτισμό).
Όμως, όταν η Ρουμανία μπήκε στην Ευρωπαϊκή Ένωση στις 1 Ιανουαρίου 2007, η ευθύνη για τον τομέα της Πολυγλωσσίας μεταφέρθηκε στον Ρουμάνο επίτροπο Λεονάρντ Όρμπαν. Το χαρτοφυλάκιο τώρα περιελάμβανε επίσης την νεότητα, τον αθλητισμό και την κοινωνία των πολιτών. Ο Φίγκελ είχε περιγράψει τη θέση του ως επιτρόπου ως πολύ προσανατολισμένη "στους πολίτες και την ποιότητα ζωής τους"’
Η Επιτροπεία εξελίχθηκε πολύ ενεργή επίσης στην εκπαίδευση. Το Πρόγραμμα Erasmus, που δημιουργήθηκε το 1987, είναι ένα πρόγραμμα ανταλλαγής φοιτητών που προάγει την κινητικότητα των φοιτητών μεταξύ των Ευρωπαϊκών πανεπιστημίων. Η Διαδικασία της Μπολόνια στοχεύει στη δημιουργία ενός Ευρωπαϊκού Χώρου Τριτοβάθμιας Εκπαίδευσης όπου τα πανεπιστημιακά προσόντα θα μπορούν να αναγνωρίζονται σε όλη την Ευρώπη. Το Ευρωπαϊκό Ινστιτούτο Καινοτομίας και Τεχνολογίας είναι ένα προτεινόμενο πανεπιστημιακό ίδρυμα για την έρευνα.
Με την ανάληψη καθηκόντων το 2014 από την Επιτροπή Γιούνκερ, το χαρτοφυλάκιο μετονομάστηκε ξανά – το πολυγλωσσία αφαιρέθηκε από τον τίτλο για χάρη του αθλητισμός. Έτσι, ο σημερινός τίτλος είναι Ευρωπαίος Επίτροπος για την Εκπαίδευση, Πολιτισμό, Νεότητα και Αθλητισμό.
Αποπλαγιοποίηση του πλάγιου ουρανικού συμφώνου

Η αποπλαγιοποίηση του πλάγιου ουρανικού συμφώνου αποτελεί ένα από τα κύρια φαινόμενα φωνολογικής διαφοροποίησης των ρομανικών γλωσσών τόσο σε διαχρονικό όσο και συγχρονικό επίπεδο. Ως φαινόμενο αποτελείται από την αντικατάσταση του πλάγιου ουρανικού φωνήματος από το μεσοουρανικό προσεγγιστικό ή τριβόμενο. Παρότι εμφανίζεται σε γλώσσες όπως τα καταλανικά, τα πορτογαλικά και ρομανικές γλώσσες της Ιταλίας, είναι ιδιαίτερα γνωστό κυρίως ως φαινόμενο της ισπανικής, όπου παρουσιάζει πολυάριθμα αλλόφωνα που εκτείνονται στην εμπρόσθια και μέσα ουρανική περιοχή, τα πρώτα με τριβόμενη άρθρωση, χαρακτηριστικά της διαλέκτου του Ρίο ντε λα Πλάτα και τα δεύτερα με αρθρώσεις τόσο προσεγγιστικές όσο και προστριβόμενες.
Σε επίπεδο φωνητικής η απορρόφηση του πλάγιου ουρανικού από το μεσοουρανικό τριβόμενο εμφανίστηκε πρόσφατα και στην κυπριακή διάλεκτο.
Avro 626

Σχεδίαση και εξέλιξη

Το μοντέλο 626 εξελίχθηκε από την Avro με βάση το Μοντέλο 621 της ίδιας εταιρίας, με σκοπό την εξαγωγή του σε μικρές πολεμικές αεροπορίες, έχοντας ως βασική ιδέα το γεγονός ότι το 626 θα μπορούσε να αναλάβει και άλλους ρόλους εκτός από την εκπαίδευση των πιλότων. Συγκριτικά με το 621, το οποίο σχεδιάστηκε με καθαρά εκπαιδευτικό προσανατολισμό, το 626 είχε ένα επιπλέον κόκπιτ με περιστρεφόμενη βάση ανάρτησης πυροβόλου, καθώς και εξοπλισμό για εναέρια ναυσιπλοΐα, ασύρματο και εξοπλισμό για την εκπαίδευση των πυροβολητών (με την ύπαρξη ενός τρίτου πιλοτηρίου, πέρα από την κανονική διθέσια διάταξη). Όπως και το Tutor αποτελούνταν από ένα, καλυμμένο με ύφασμα, μεταλλικό σκελετό και ίσης έκτασης, ενιαίες, πτέρυγες, με ανοικτά πιλοτήρια. Το πρωτότυπο 626 πέταξε πρώτη φορά το 1930.

Επιχειρησιακή ιστορία

Η Avro υιοθέτησε μία επιθετική πολιτική προώθησης και πωλήσεων στην παρουσίαση του μοντέλου 626 ανά τον κόσμο. Ένα αεροσκάφος επίδειξης, με νηολόγιο G-ABFM, μεταφέρθηκε δια θαλάσσης στη Νότια Αμερική το 1931. Μετά την πραγματοποίηση επιδείξεων στο Μπουένος Άιρες και την πτήση – ρεκόρ πάνω από τις Άνδεις, το αεροσκάφος χρησιμοποιήθηκε από στρατιωτικούς αξιωματούχους για την καταστολή μίας τοπικής αναταραχής. Η απόδοση του 626 ήταν τόσο καλή ώστε δόθηκε σχεδόν αμέσως μία παραγγελία για 14 επιπλέον αεροσκάφη. Πολυάριθμες παραγγελίες έγινα και από άλλες πολεμικές αεροπορίες μέχρι το 1939, ενώ κάποια αεροσκάφη συνέχισαν να βρίσκονται σε υπηρεσία μέχρι το 1945.

Το Avro 626 σε Ελληνική υπηρεσία

Η Ελληνική Πολεμική Αεροπορία χρησιμοποίησε το Avro 626 το διάστημα 1937 - 1941. Χρησιμοποιήθηκε κυρίως για «πολεμική» εκπαίδευση, εξοπλισμένο με κινητό πολυβόλο παρατηρητή ή φωτοκάμερα ή άλλες συσκευές ανάλογα με την διαμόρφωση και τις απιτήσεις της αποστολής, ενώ ορισμένα έφεραν φορείς εκπαιδευτικών βομβών. Την εποχή της Ιταλικής εισβολής υπηρετούσαν 21 αεροσκάφη, ένω 3 αεροσκάφη διέφυγαν της γερμανικής εισβολής στην Μέση Ανατολή, όπου και εντάχθηκαν στη ΡΑΦ.
Δήμος Αλμυρού

Δημοτικές ενότητες και οικισμοί

Ο Δήμος Αλμυρού διαιρείται σε 4 «δημοτικές ενότητες», οι οποίες αντιστοιχούν στους 3 συγχωνευθέντες δήμους και την πρώην κοινότητα. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές τοπικές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.
Πιο συγκεκριμένα (σε αγκύλες ο πληθυσμός σύμφωνα με την απογραφή του 2001):

Ανάβρας

Η τοπική ενότητα Ανάβρας έχει πληθυσμό 987 κατοίκους και καταλαμβάνει έκταση 121,9 Km2.  Πριν την συγχώνευση ήταν αυτόνομη κοινότητα. Μόνος οικισμός είναι η Ανάβρα.
Μιχαήλ Σαλβάγος

Βιογραφικά στοιχεία

Ήταν γιος Κωνσταντίνου Σαλβάγου και της Ζηνοβίας Πασπάτη. Από την πλευρά του πατέρα του καταγόταν από τις χιώτικες οικογένειες Σαλβάγου, Ροδοκανάκη και Πετροκόκκινου ενώ από την πλευρά της μητέρας του από τις επίσης χιώτικες οικογένειας Πασπάτη, Σκυλίτση και Βούρου. Ήταν έμπορος στο επάγγελμα που δραστηριοποιήθηκε στην Ερμούπολη της Σύρου. Ασχολήθηκε με την πολιτική εκλεγόμενος πληρεξούσιος Σύρου στην  Β' Εθνική των Ελλήνων Συνέλευσις. Με πρωτοβουλία του κατασκευάστηκε το Δημοτικό Θέατρο Σύρου.
Ήταν παντρεμένος με την μακρινή ξαδέλφη του Αιμιλία Σαλβάγου και είχαν αποκτήσει πέντε τέκνα: την Ιουλία, σύζυγο Παντία Ράλλη, τον Νικόλαο, την Ζηνοβία, σύζυγο Γεωργίου Ψύχα, τον Κωνσταντίνο, επιχειρηματία, και τον Παντελή, σύζυγο της Ελένη Αντωνιάδου, κόρης του Τζον Αντωνιάδη.
Εκτέλεση στον Καρακόλιθο

Η  Εκτέλεση στον Καρακόλιθο  αναφέρεται στην εκτέλεση 136 Ελλήνων πατριωτών στις 25 Απρίλη του 1944, από τις γερμανικές δυνάμεις κατοχής.

Τα γεγονότα

Στις 25 Απρίλη 1944 οι αντάρτες του ΕΛΑΣ αιχμαλώτισαν 17 Γερμανούς αξιωματικούς στον δρόμο προς την Αράχωβα. 
Ο ΕΛΑΣ, σε γράμμα του προς το γερμανικό αρχηγείο Λιβαδειάς, ζητούσε απελευθέρωση 32 Ελλήνων κρατουμένων. 
Χωρίς να απαντήσει στους αντάρτες, η γερμανική διοίκηση προχώρησε στην εκτέλεση 136 Ελλήνων πατριωτών στην θέση Καρακόλιθος στο δρόμο Λειβαδιάς - Διστόμου.
Χαράλαμπος Κατσιμήτρος

Βιογραφία

Ο Κατσιμήτρος ξεκίνησε την σταδιοδρομία του στον Στρατό, ως εθελοντής το 1904 όπου και εισήλθε στη Σχολή Υπαξιωματικών το 1911, από την οποία και εξήλθε τον Σεπτέμβριο του 1912 ως ανθυπασπιστής του πυροβολικού. Ανθυπολοχαγός Πεζικού (1913), υπολοχαγός (1914), λοχαγός (1915), ταγματάρχης (1920), αντισυνταγματάρχης (1923), συνταγματάρχης (1930), υποστράτηγος (1937), αντιστράτηγος (1947).
Πολέμησε στους Βαλκανικούς Πολέμους (1912–1913),στην Ήπειρο και στο "Μακεδονικό Μέτωπο" κατά τον Α΄ Παγκόσμιο Πόλεμο (1918). Το 1920 (Νοέμβριο) έγινε ταγματάρχης με τον βαθμό τον οποίο και συμμετείχε στην Μικρασιατική Εκστρατεία (1921–1922), σε όλη τη διάρκεια αυτής, μέχρι τις 13 Αυγούστουτου 1922 όπου και τραυματίσθηκε στη μάχη του Αφιόν Καραχισάρ. Την περίοδο 1924-1925 φοίτησε στη Σχολή Πολέμου όπου έλαβε πτυχίο επιτελικού αξιωματικού. Τον Ιανουάριο του 1937 προήχθη στον βαθμό του υποστρατήγου και το 1938 ανέλαβε διοικητής της VIII Μεραρχίας Πεζικού στην Ήπειρο. Κατά την διετία 1939–1940 ολοκλήρωσε και εφάρμοσε μεθοδικά τις γραμμές άμυνας του Ελληνικού Στρατού στην Ήπειρο όπως είχαν εκπονηθεί αυτές από το στρατηγείο, ενόψει μιας ενδεχόμενης επίθεσης του Ιταλικού Στρατού, που κατείχε ήδη την Αλβανία.

Β' Παγκόσμιος Πόλεμος

Με την έκρηξη του Ελληνοϊταλικού Πολέμου, ως διοικητής της 8ης Μεραρχίας αρχικά εξουδετέρωσε την επίθεση και στη συνέχεια διέταξε άμυνα μέχρις εσχάτων στον τομέα Ελαίας-Καλαμά, που κάλυπτε τα Ιωάννινα, αν και το στρατηγείο έχοντας υπόψη γενικό στρατηγικό ελιγμό ολόκληρης της στρατιάς του είχε παράσχει ελευθερία ενέργειας όπως ελιχθεί επιβραδυντικά προς νότο, προς ολοκλήρωση κύκλωσης, με ύστατο όμως όριο ελιγμού της μονάδος του την κοιλάδα του Αράχθου.
Τελικά η κύκλωση δεν επιτεύχθηκε, η ηρωική του όμως αντίσταση στην ιταλική επίθεση στο Καλπάκι, συντέλεσε τα μέγιστα στην νίκη της Ελλάδας απέναντι στον Ιταλικό Στρατό. Η πτώση της Ελλάδας στους Γερμανούς τον Απρίλιο του 1941 τον βρήκε στα Ιωάννινα. Επί εχθρικής κατοχής συμμετείχε από τους πρώτους στην πρώτη κατοχική κυβέρνηση του Γεωργίου Τσολάκογλου, όπου και διετέλεσε Υπουργός Εργασίας και προσωρινά Γεωργίας από 16 Απριλίου 1941 μέχρι 16 Μαΐου του ίδιου έτους κατόπιν αίτησής του περιοριζόμενος μόνο στα καθήκοντα υπουργού Γεωργίας. Τελικά όμως στις 20 Σεπτεμβρίου του 1941 υπέβαλε την παραίτησή του όπου και έγινε αμέσως αποδεκτή.

Μετά τον Β' Παγκόσμιο Πόλεμο

Το 1945 στις 31 Μαΐου, ο Χαράλαμπος Κατσιμήτρος καταδικάστηκε υπό ειδικού συγκροτηθέντος δικαστηρίου, του λεγόμενου δωσιλόγων, «εις ειρκτήν» (κάθειρξη) 5,5 ετών «δια διευκολύνσεις» που παρείχε στις δυνάμεις Κατοχής και αποπέμφθηκε από το στράτευμα με το βαθμό του αντιστράτηγου. Όμως στις 5 Οκτωβρίου του 1949 με διάταγμα του Βασιλέως Παύλου χαρίστηκε το υπόλοιπο της ποινής του και το 1953 αποκαταστάθηκε αναδρομικά με επαναφορά του βαθμού, του αντιστρατήγου εν αποστρατεία και όλων των παρασήμων του.
Ο γιος του, Γεώργιος Χ. Κατσιμήτρος, υπήρξε επίσης αξιωματικός του Ελληνικού Στρατού.
Τσουπακάμπρα (μυθολογία)

Ετυμολογία

Το όνομα του τσουπακάμπρα προέρχεται από τις ισπανικές λέξεις chupa (ρουφάω) και cabra (κατσίκα), και προέρχεται από τον τρόπο με τον οποίο σκοτώνει τις κατσίκες και τα θύματά του γενικά.

Περιγραφή

Το πλάσμα περιγράφεται ως βαρύ, ενώ το μέγεθός του είναι όσο αυτό μιας μικρής αρκούδας. Έχει φολιδωτό δέρμα, κόκκινα μάτια και μια σειρά σπασμάτων που προέρχονται από το λαιμό και τελειώνουν στην βάση της ουράς. Άλλες περιγραφές πάλι θέλουν το πλάσμα ως ένα αδύνατο, άσχημο και καχεκτικό σκυλί.

Αναφορές και επιθέσεις

Η πρώτη επίθεση του ζώου αναφέρθηκε τον Μάρτιο του 1995 στο Πουέρτο Ρίκο. Οκτώ πρόβατα  βρέθηκαν νεκρά, με σημάδια στο λαιμό τους. Μήνες αργότερα, τον Αύγουστο, μια μάρτυρας, η  Madelyne Tolentino,  ανέφερε ότι είδε το κτήνος στο Πουέρτο Ρίκο, πιο συγκεκριμένα στην πόλη Canóvanas, όπου 150 οικόσιτα ζώα και κατοικίδια είχαν σκοτωθεί. Το 1975, παρόμοια περιστατικά συνέβησαν  στην μικρή  πόλη  Moca. Οι κάτοικοι θεώρησαν υπεύθυνο το'El Vampiro de Moca ("The Vampire of Moca", το βαμπίρ του Μόκα). Άλλοι πίστεψαν πως οι θάνατοι των ζ ώων έγιναν από σατανιστές. Αργότερα κι άλλοι θάνατοι ζώων αναφέρθηκαν  στο νησί. 
Ο Πουερτορικανός επιχειρηματίας και κωμικός Σιλβέριο Πέρεθ είναι ο εφευρέτης του όρου τσουπακάμπρα. Τον επινόησε λίγο μετά αφότου άρχισαν να αναφέρονται τα πρώτα ατυχήματα. Λίγο αργότερα αναφέρθηκαν θάνατοι ζώων στις περισσότερες χώρες της ισπανόφωνης Αμερικής, συγκεκριμένα στη Δομινικανή Δημοκρατία, την Αργεντινή, την Βολιβάι, την Χιλή, την Κολομβία, την Ονδούρα, το Ελ Σαλβαδόρ, τη Νικαράγουα, τον Παναμά, το Περού, τη Βραζιλία, τις ΗΠΑ και το Μεξικό.
Τον Οκτώβριο και Δεκέμβριο του 2018 αναφέρθηκαν θάνατοι ζώων στην πολιτεία Μανιπούρ της Ινδίας. Πολλά οικόσιτα ζώα και πουλερικά σκοτώθηκαν με ύποπτο τρόπο, όπως τα τσουπακάμπρα. Αρκετοί κάτοικοι της περιοχής ανέφεραν ότι είδαν τα πλάσματα, ωστόσο ειδικοί ανέφεραν ότι τα πλάσματα δεν ήταν τσουπακάμπρα αλλά αδέσποτοι σκύλοι.
Σε άλλη περίπτωση, μάρτυρες έχουν αναφέρει ότι έχουν δει το τσουπακάμπρα να αλλάζει χρώμα.

Θεωρίες

Έχουν αναπτυχθεί ποικίλες θεωρίες για το τι ειναι το πλάσμα αν υπάρχει. Ορισμένοι υποστηρίζουν πως το τσουπακαμπρα μπορεί να προέκυψε από ένα πείραμα και να το έσκασε από κάποιο εργαστήριο. Άλλοι παλι λένε πως το τσουπακαμπρα ενδέχεται να είναι άγνωστο είδος τσακαλιού ή λυκου, καθώς ο τρόπος με τον οποίο σκοτώνει τα θηράματά του είναι παρόμοιος με αυτόν των λύκων.
Σατώ Φροντενάκ

Ιστορία

Το Σατώ είναι κτισμένο κοντά στο ιστορικό κάστρο του Κεμπέκ, του οποίου την κατασκευή άρχισε ο Λουί ντε Μπουάντ ντε Φροντενάκ, κυβερνήτη της Νέας Γαλλίας, στα τέλη του 17ου αιώνα. Πριν την κατασκευή του ξενοδοχείο στη θέση βρισκόταν το Σατώ Σαιν-Λουί, το οποίο ήταν η επίσημη κατοικία του Βρετανού κυβερνήτη του Κάτω Καναδά και του Κεμπέκ.
Το Σατώ Φροντενάκ σχεδιάστηκε από τον αμερικανό αρχιτέκτονα Μπρους Πράις, ως ένα από το ξενοδοχεία που μοιάζουν με σατώ που κατασκευάστηκαν για την Canadian Pacific Railway (CPR) στα τέλη του 19ου και τις αρχές του 20ού αιώνα. Πιο πρόσφατες προσθήκες στο ξενοδοχείο, συμπεριλαμβανομένου του κεντρικού πύργου, σχεδιάστηκαν από τον Γουίλλιαμ Σάδερλαντ Μάξγουελ. Η πολιτική της CPR ήταν να προωθήσει τον τουρισμό πολυτελείας, προσελκύοντας εύπορους τουρίστες. Το Σατώ Φροντενάκ άνοιξε το 1893, έξι χρόνια μετά το ξενοδοχείο Μπανφ Σπριγκς, το οποίο ανήκε στην ίδια εταιρία και είχε παρόμοιο σχεδιασμό.
Η σύσκεψη του Κεμπέκ το 1943, στην οποία ο Γουίνστον Τσόρτσιλ, ο Φραγκλίνος Ρούσβελτ και ο Μακένζι Κινγκ συζήτησαν για την στρατηγική για τον Β΄ΠΠ, έλαβε χώρα στο Σατώ Φροντενάκ. Τμήμα της ταινίας του Άλφρεντ Χίτσκοκ του 1953 Η Εξομολόγηση γυρίστηκε στο ξενοδοχείο.
Αν και πολλά κτίρια στη Πόλη του Κεμπέκ είναι ψηλότερα, το ξενοδοχείο βρίσκεται στην κορυφή ενός ψηλού ακρωτηρίου πάνω από τον Άγιο Λαυρέντιο, και έχει θέα για αρκετά χιλιόμετρα. Το κτίριο είναι το πιο εξέχον χαρακτηριστικό της πόλης, όπως φαίνεται από την απέναντι όχθη του ποταμού. Έχει ύψος 77 μέτρα, 18 ορόφους και 618 δωμάτια.
Tom Dooley (τραγούδι)

Tom Dooley είναι ο τίτλος λαϊκού τραγουδιού από τις Ηνωμένες Πολιτείες που διηγείται την ιστορία ενός αθώου ανθρώπου που καταδικάστηκε στην κρεμάλα για κάποιο έγκλημα που δεν έκανε. Γνώρισε τεράστια επιτυχία το 1958 όταν το τραγούδισαν οι Kingston Trio.
Γεώργιος Α. Βάρβογλης

Βιογραφία

Γεννήθηκε στην Αθήνα και σπούδασε Χημεία στο Πανεπιστήμιο των Αθηνών (πτυχίο) και στο Πανεπιστήμιο του Μονάχου (διδακτορικό). Από το 1940 ως το 1969 ήταν καθηγητής της Οργανικής Χημείας στη Φυσικομαθηματική Σχολή του ΑΠΘ και από το 1969 ως το 1973 καθηγητής της Οργανικής Χημείας στη Φυσικομαθηματική Σχολή του Πανεπιστημίου των Αθηνών. Διετέλεσε πρύτανης του ΑΠΘ από το 1960 ως το 1961. Δημοσίευσε σε ξένα περιοδικά πλήθος επιστημονικών εργασιών και μελετών για διάφορα θέματα, όπως οι μοριακές ενώσεις, τα χλωρίδια των οξέων και τα αλκαλοειδή. Ήταν πρόεδρος του Β΄ Πανελληνίου Χημικού Συνεδρίου και της Εκτελεστικής Επιτροπής του. Πέθανε, ενώ ήταν ομότιμος καθηγητής του Πανεπιστημίου των Αθηνών, στις 4 Ιανουαρίου 1980 και κηδεύτηκε την επόμενη ημέρα. Ήταν παντρεμένος, σε πρώτο γάμο, με την Αναστασία Βούρλα και είχαν 2 γιους και 1 κόρη και σε δεύτερο γάμο με την Βασιλική Ταβλά.
EBay

Ιστορία

Το eBay ιδρύθηκε το 1995. Αρχικά ονομαζόταν Auctionweb. Το όνομα eBay προέκυψε αργότερα.
Πέπε Σάντσες

Η ζωή του

Ήταν από φτωχή οικογένεια και έγινε ράφτης. Αργότερα αγόρασε ένα ορυχείο χαλκού και μπήκε στο εμπόριο υφασμάτων. Αν και μιγάς αναδείχτηκε κοινωνικά.
Γκιλέμ ντ'Αγουλό

Βιογραφία

Γεννημένος στην Καταλωνία, ο Γκιλέμ ντ'Αγκουλό διορίστηκε Αββάς του Πομπλέτ από τον Πέτρο της Αραγωνίας. Ο Αγκουλό προχώρησε στην ανέγερση αμυντικού χαρακτήρα πύργων, καθώς και οτιδήποτε άλλο αφορούσε την άμυνα του Αββαείου.
Βλαδίμηρος Γιάνκοβιτς

Καριέρα

Ο Βλαδίμηρος Γιάνκοβιτς γεννήθηκε στο Βελιγράδι και είναι γιος του Μπόμπαν Γιάνκοβιτς. Ήταν μέλος των μικρών ομάδων του Πανιωνίου και το καλοκαίρι του 2007, σε ηλικία 17 ετών, ξεκίνησε την επαγγελματική του καριέρα με την αντρική ομάδα του Πανιωνίου. Τη σεζόν 2008-2009 πήγε για ένα χρόνο στην πατρίδα του για λογαριασμό της Μέγκα Βιζούρα. Το καλοκαίρι του 2009 επέστρεψε στη Νέα Σμύρνη υπογράφοντας τετραετές συμβόλαιο συνεργασίας με τον Πανιώνιο. Σε αυτά τα τέσσερα χρόνια είχε σταθερή και συνεχή βελτίωση με αποκορύφωμα τη σαιζόν 2012-2013, που ήταν μαζί με τον Παππά οι κορυφαίοι παίκτες της ομάδας μπαίνοντας στην καλύτερη πεντάδα του πρωταθλήματος. Με τη λήξη του συμβολαίου του αποχώρησε από τον Πανιώνιο, για να μεταγραφεί στον Παναθηναϊκό το καλοκαίρι του 2013 κάνοντας το άλμα στην καριέρα του. 
Στις 20 Ιουνίου 2013 υπέγραψε τριετές συμβόλαιο με τον Παναθηναϊκό, με τον οποίο κατέκτησε ένα Πρωτάθλημα και τρία Κύπελλα Ελλάδος. Το καλοκαίρι του 2016 μετά από τρία χρόνια ο Γιάνκοβιτς αποχώρησε από τον Παναθηναϊκό, ευχαριστώντας τον σύλλογο και υπέγραψε συμβόλαιο ενός έτους με την ισπανική Βαλένθια. Στις 31 Οκτωβρίου 2016, επέστρεψε στο ελληνικό πρωτάθλημα ως δανεικός στην ομάδα του Άρη ως το τέλος της αγωνιστικής περιόδου. Το καλοκαίρι του 2017 έλυσε τη συνεργασία του με την πρωταθλήτρια Ισπανίας Βαλένθια, και υπέγραψε στην ισπανική Ανδόρα. Το καλοκαίρι μετά από μια γεμάτη σεζόν με την Ανδόρα, έμεινε ελεύθερος. Τον Σεπτέμβριο του 2018, συμφώνησε με τον Χολαργό. Με τον Χολαργό έκανε μια γεμάτη χρονιά ως ο ηγέτης της ομάδας, έχοντας σε 26 αγώνες 13.5 πόντους, 5.4 ριμπάουντ, 2.7 ασίστ και 1.15 κλεψίματα.

Εθνική Ελλάδας

To 2008 στο Ευρωμπάσκετ U-18 στην Ελλάδα και συγκεκριμένα στις πόλεις Πύργο και Αμαλιάδα, κέρδισε το χρυσό μετάλλιο, πραγματοποιώντας εξαιρετικές εμφανίσεις. Το 2009 στο Παγκόσμιο πρωτάθλημα νέων κατέλαβε με την Εθνική νέων την δεύτερη θέση, χάνοντας από τις ΗΠΑ 80-88. Την ίδια χρονιά κέρδισε και το Ευρωπαϊκό πρωτάθλημα νέων που πραγματοποιήθηκε το 2009 στη Ρόδο. Το 2010 στο Ευρωπαϊκό πρωτάθλημα νέων ανέβηκε στο δεύτερο σκαλί του βάθρου με την Εθνική. Το 2014, οι εξαιρετικές του εμφανίσεις οδήγησαν τον ομοσπονδιακό τεχνικό Φώτη Κατσικάρη στην απόφαση να τον καλέσει για την προετοιμασία της Εθνικής ενόψει του Παγκοσμίου Κυπέλλου 2014, ωστόσο δεν συμπεριλήφθηκε στο τελικό ρόστερ, το οποίο ανέλαβε να εκπροσωπήσει τη χώρα στο τουρνουά.
Ροζαλί, Δομινίκα

Γεωγραφία

Η Ροζαλί βρίσκεται δυτικά της Δομινίκας και νοτιοανατολικά του Αγίου Δαβίδ. Βρίσκεται ανάμεσα στην Μορν Ζων και στην Πετίτ Σουφριέρ, στο βόρειο άκρο του Κόλπου Ροζαλί κοντά στον ποταμό Ροζαλί, από τον οποίο πήρε το όνομά της.
Φωκίων Βουνάτσος

Βιογραφία

Γεννήθηκε στο Πλωμάρι το 1908. Συμμετείχε για πρώτη φορά στις εκλογές της 16ης Νοεμβρίου 1952 ως υποψήφιος της ΕΠΕΚ λαμβάνοντας 7.617 ψήφους.  Στις εκλογές της 19 Φεβρουαρίου 1956 συμμετείχε ως υποψήφιος με το συνδυασμό της Δημοκρατικής Ενώσεως λαμβάνοντας 1.852 ψήφους, χωρίς να εκλεγεί. Στις εκλογές της 11ης Μαΐου 1958 συμμετείχε με τον συνδυασμό των Φιλελευθέρων . Κατέλαβε την τέταρτη θέση με 1543 ψήφους. Στις εκλογές της 29ης Οκτωβρίου 1961 και της 3ης Νοεμβρίου 1963 με την Ένωση Κέντρου κατέλαβε την τρίτη θέση με 3.114 και 5.094 σταυρούς αντίστοιχα. Στις εκλογές της 16ης Φεβρουαρίου 1964 εξελέγη τρίτος βουλευτής με την Ένωση Κέντρου και 8.428 ψήφους. Καταψήφισε τις κυβερνήσεις των αποστατών. Μετά το 1974 συμμετείχε στις εκλογές της 17ης Νοεμβρίου 1974 με το ΠΑΣΟΚ χωρίς όμως να εκλεγεί. Εξελέγη το 1978 δήμαρχος Πλωμαρίου.
Απεβίωσε στις 5 Μαΐου 1984 και ετάφη στο Πλωμάρι.
Βάσος Ανδρονίδης

Βιογραφία

Προερχόμενος από την ελληνική κοινότητα των Αιγυπτιωτών, σπούδασε υποκριτική τέχνη στο Θέατρο Τέχνης του Καρόλου Κουν. Ερμήνευσε δεκάδες ρόλους του κλασικού και σύγχρονου ρεπερτόριου, ενώ εμφανίσθηκε επίσης σε πολλές ταινίες του κινηματογράφου αλλά και στην τηλεόραση. 
Ήταν ο πρώτος πρόεδρος του Δ.Σ. του Σωματείου Ελλήνων Ηθοποιών (ΣΕΗ) μετά τη δικτατορία ενώ δίδαξε σε διάφορες σχολές.
129 Αντιγόνη

Φυσικά χαρακτηριστικά

Η μέση διάμετρος της Αντιγόνης είναι 113 έως 120 χλμ. (η μικρότερη τιμή από δεδομένα της επιπροσθήσεως της 11ης Απριλίου 1985, η οποία παρατηρήθηκε από το Κολοράντο. Η μάζα της εκτιμάται σε 2,0 τετράκις εκατομμύρια τόνους. Η μέση επιτάχυνση της βαρύτητας στον ισημερινό της Αντιγόνης εκτιμάται σε 3,49 cm/sec², δηλαδή η βαρύτητα εκεί είναι 281 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 66,1 m/sec (238 χιλιόμετρα την ώρα).
Ο φασματικός τύπος της Αντιγόνης είναι M (μεταλλικός), με παρατηρήσεις ραντάρ να δείχνουν κυριαρχία των μετάλλων νικελίου και σιδήρου στη σύστασή της. Πιθανότατα η Αντιγόνη, όπως και άλλοι παρόμοιοι αστεροειδείς, προήλθε από τον πυρήνα ενός πολύ μεγάλου αστεροειδή όπως η 4 Εστία, ο οποίος διαλύθηκε από πρόσκρουση και ο οποίος είχε διαφοροποιημένο εσωτερικό. Η μέση θερμοκρασία στην επιφάνειά της εκτιμάται σε 109 βαθμούς Κελσίου κάτω από το μηδέν.
Η Αντιγόνη περιστρέφεται γύρω από τον εαυτό της μία φορά κάθε 4 ώρες 57 λεπτά και 26 δευτερόλεπτα, όπως διακριβώθηκε από καμπύλες φωτός που λήφθηκαν το 1990 από το Αστεροσκοπείο Κολλουράνια-Τεράμο της Ιταλίας.
Επαρχία της Βαρκελώνης

Η επαρχία της Βαρκελώνης είναι διοικητική περιοχή της οποίας πρωτεύουσα είναι η Βαρκελώνη, και η οποία περιλαμβάνει συνολικά 307 δήμους κι έναν συνολικό πληθυσμό της τάξεως των 5.507.813 κατοίκων, καθιστώντας την ως την μεγαλύτερη σε πληθυσμό επαρχία της Καταλωνίας  και δεύτερη της Ισπανίας. Κυβερνητικό σώμα της επαρχίας είναι η Βουλή της Βαρκελώνης, η οποία στεγάζεται στην Κάσα Σέρα στην Πλατεία της Καταλωνίας (Rambla de Catalunya) της Βαρκελώνης.